## Mazón: “Saldem el deute històric amb Elx amb un pla de 123 milions d’euros perquè els il·licitans tinguen les infraestructures que es mereixen”

*** Indica que la firma del conveni per a iniciar el projecte del TRAM és el primer pas “perquè la ciutat camine cap al futur amb un sistema de transport avançat de zero emissions, zero sorolls i accessibilitat universal”
* Assenyala que la fase inicial del futur de l’E-TRAM connectarà el parc industrial de Carrús i la Universitat Miguel Hernández, i posteriorment es desenrotllarà fins al Parc Empresarial
* Esta iniciativa se suma a la conclusió de la ronda Sud, la reforma de la depuradora d’Algorós, la seu de l’Agència Valenciana de Protecció del Territori i la primera ruta adaptada en el Parc Natural del Fondo
* Ressalta el compromís del Consell amb Elx perquè “continue sent una palanca de progrés de la Comunitat Valenciana”, al mateix temps que remarca la seua aposta per “corregir el dèficit d’infraestructures estratègiques de les últimes dos legislatures”**

El president de la Generalitat, Carlos Mazón, ha realçat “l’esforç inversor del Consell per a saldar el deute històric amb Elx amb un pla d’infraestructures dotat amb prop de 123 milions d’euros perquè els il·licitans tinguen per fi els servicis que es mereixen i la ciutat continue sent una palanca de progrés i espenta de la Comunitat Valenciana”.

El cap del Consell ha manifestat el suport de la Generalitat a les inversions en la localitat perquè la Comunitat Valenciana “necessita el motor i el trampolí d’Elx per a avançar en la recuperació”, al mateix temps que ha destacat “l’ambició dels il·licitans per a assumir este lideratge”.

Així s’ha pronunciat el president després de la firma del protocol per al desenrotllament de l’E-TRAM entre la Generalitat i l’Ajuntament d’Elx, representat pel seu alcalde, Pablo Ruz.

Mazón ha explicat que “este és el primer pas perquè la ciutat camine cap al futur amb el sistema de transport públic més avançat que proporcione als ciutadans un servici d’alta qualitat”. En esta línia, ha subratllat que l’E-TRAM serà “una fita històrica per als il·licitans amb una infraestructura zero emissions, zero sorolls, d’accessibilitat universal i conducció automàtica”.

El cap del Consell ha detallat que la primera línia de l’E-TRAM d’Elx connectarà el polígon industrial de Carrús amb la Universitat Miguel Hernández, i posteriorment amb el Parc Empresarial, al mateix temps que ha indicat que “establirà les bases per a una futura prolongació fins a l’aeroport, al centre històric i la intermodalitat amb l’Estació d’Alta Velocitat”.

En concret, amb este conveni firmat hui, la Generalitat finançarà enguany amb 100.000 euros els estudis previs per a definir esta actuació, mentres que l’Ajuntament redactarà els projectes d’urbanització i disposició dels espais públics.

**La Generalitat, aposta real per Elx**

El màxim representant de l’executiu valencià ha remarcat que l’E-TRAM és “un dels cinc pilars que inclou este pla de la Generalitat en mobilitat i sostenibilitat que permetrà corregir el dèficit d’infraestructures estratègiques que ha patit esta ciutat durant dos legislatures”.

Al respecte, ha fet referència a la conclusió de la ronda Sud en el tram de 2.380 metres entre la glorieta amb la carretera CV-851 que possibilitarà descongestionar el trànsit en esta zona. “Una actuació -ha assenyalat- que compta amb una inversió de 35,8 milions d’euros de la Generalitat”, als quals cal afegir 7,8 milions d’euros aportats per l’Ajuntament.

Així, es construirà una via de dos calçades unidireccionals amb dos carrils cada una, vorals i mitjana de separació i que, pel costat del nucli urbà, tindrà una banda enjardinada, un passeig amb carril-bici i vorera per als vianants.

El president també ha incidit en la reforma de la depuradora d’Algorós per a la qual es destinaran 82,5 milions d’euros “amb terminis i consignació pressupostària real en el major projecte i inversió d’este tipus dut a terme per la Generalitat en tota la seua història”. Esta ampliació i modernització “s’iniciarà enguany i permetrà generar més aigua i de més qualitat, reduirà la petjada energètica per a continuar a l’avantguarda de la reutilització d’aigua”, ha apuntat.

El cap del Consell ha destacat que “la responsabilitat de la nostra terra a l’hora de tractar l’aigua ens dona l’autoritat moral per a reivindicar els transvasaments i les infraestructures hídriques que ens corresponen”. D’esta manera, ha ressaltat que “el 40 % de l’aigua que es reutilitza a Espanya es fa a la Comunitat Valenciana amb l’objectiu d’arribar al 45 % en esta legislatura”.

A més, Mazón ha anunciat que “El Fondo d’Elx serà el primer dels 22 parcs naturals de la Comunitat Valenciana completament accessible i amb una ruta integral 100 % adaptada perquè puguen disfrutar-lo tots”.

Igualment, ha avançat que “la nova oficina de l’Agència Valenciana de Protecció del Territori obrirà les portes el 7 d’abril” després d’una actuació que forma part del pla anual de la Generalitat per a este organisme, dotat de 2,7 milions d’euros.

**Demostrar amb fets el compromís amb la ciutat**

El president ha reiterat que “este Consell demostra amb fets el seu compromís amb Elx” i ha recordat altres iniciatives essencials com el nou centre de salut de Travalón amb un pressupost de 8 milions d’euros i el Centre Dona que estarà en marxa a l’estiu.

Igualment, ha destacat que la nova seu de l’Institut Valenciana de Seguretat Pública i Emergències (IVASPE) per a la província d’Alacant se situarà en les dependències de la Policia Local d’Elx i inclourà una delegació del Centre d’Investigació en Seguretat i Emergències.

Fecha: 14/03/2025